12.01.2011 15:40   Tema hinnangul on lõppraport ühekülgne, selles napib asitõendeid ning selle tõttu peab ta dokumenti Poola suhtes solvavaks, vahendas Reuters.    "Raport paneb ilma mingite tõenditeta kogu süü Poola pilootidele ja Poolale/.../ See raport on Poola-vastane nali," sõnas Kaczyński täna pressikonverentsil. Ta märkis, et tema poolt juhitav parempoolne Seaduse ja Õiguse Partei kavatseb nõuda Poola parlamendilt, et see keelduks lõppraportit kinnitamast.    Venemaa poolt täna Poolale üle antud Smolenski lennukatastroofi uurimise lõppraportis märgitakse muu hulgas, et president Lech Kaczyński võimalik negatiivne reaktsioon soovitusele mitte maanduda  Smolenski asemel varulennuväljal rõhus piloote psühholoogiliselt ning mõjutas neid maanduma siiski Smolenskis, kus lennuk tiheda udu tõttu vastu maad sööstis.    Poola valitsus ei ole lõppraportit veel kommenteerinud, kuna seda ei ole veel tõlgitud poola keelde. Seoses lõppraporti avaldamisega katkestas peaminister Donald Tusk täna puhkuse ja pöördus kodumaale tagasi. Arvatakse, et peaminister kohtub siseminister Jerzy Milleriga, kes juhib Smolenski katastroofi järel moodustatud Poola  valitsuskomisjoni.